Kill Me Again

Kill Me Again er en amerikansk thriller fra 1989 regissert av John Dahl. Hovedrollene spilles av Val Kilmer, Joanne Whalley og Michael Madsen.

Handling 
Den voldelige kriminelle Vince (spilt av Michael Madsen) og kjæresten hans Fay (spilt av Joanne Whalley-Kilmer) stjeler en stresskoffert fra et par gangstere i Las Vegas, og dreper en av gangsterne som forsøker å stanse dem. I stresskofferten finner de 850 000 dollar. Etterpå begynner kjæresteparet å krangle om hva de burde gjøre med pengene, og Fay taper krangelen. Hun finner da ut at hun er lei av å bli kontrollert av Vince; hun slår ham bevisstløs, tar bilen og pengene, og kjører sin vei.

Jack Andrews (spilt av Val Kilmer) er en privatetterforsker med base i Reno, Nevada. Han plages av skyldfølelse over at han for flere år siden ikke klarte å redde livet til sin kone, som mistet livet da bilen hun satt i kjørte ut i en innsjø. Siden den gang har han pådratt seg 10 000 dollar i gambling-gjeld, og har fått problemer med lånehaier. Fay dukker opp på kontoret hans, og utgir seg for å være på flukt fra sin voldelige ektemann. Hun tilbyr Jack 10 000 dollar for å hjelpe henne med å fingere hennes død, slik at hun kan starte et nytt liv. Selv om han tviler på Fays historie, synes Jack synd på henne og går med på å hjelpe henne. Sammen drar de til et motell der Fay leier et rom, og så samarbeider de om å gjøre motellrommet om til et fiktivt åsted for Fays død. Imidlertid blir det liggende igjen på motellrommet en fyrstikkeske som navnet til Jack står skrevet på; dette vet ikke Jack noenting om.

Jack har falt for Fay, og han går med på å møte henne senere på motellet der hun faktisk bor, etter å ha kjørt bilen hennes ut i en innsjø slik at den er ute av veien. Tilbake på motellet oppdager han at Fay har stukket av til Las Vegas, og tatt med seg de 5000 dollarene hun fortsatt skyldte ham.

Neste dag blir Jack pågrepet av politiet. De tror at han har tatt livet av Fay, men siden de ikke klarer å finne tilstrekkelige bevis til å varetektsfengsle ham, må de la ham gå. Samtidig leser Vince i avisen om drapet på Fay, og i oppslaget er også Jack navngitt. Vince oppsøker Jack, angriper ham og krever å vite hvor Fay befinner seg nå. Men Jack lurer ham og kommer seg unna. Han stjeler også bilen til Vince, og kjører til Las Vegas. Der finner han ut at Fay har tatt inn på hotell ved hjelp av den falske legitimasjonen som Jack skaffet henne. Han lokaliserer henne ved spillebordet på et kasino, men da har allerede en av de ansatte på kasinoet oppdaget at Fay spiller med pengesedler som stammer fra mafiaen, og han har varslet gangsterne som Vince og Fay stjal dem fra.

Jack får med seg Fay til hotellrommet hun bor på, for å få tak i pengene sine. Der ser han stresskofferten med alle pengene. Før han rekker å få ut av henne hvor hun har pengene fra, dukker det opp to gangstere. Fay skyter en av dem, men den andre kommer seg unna. Jack og Fay løper til Jacks bil og kjører av gårde; i bilen innrømmer Fay innrømmer at hun har stjålet pengene fra Vince etter at de sammen stjal dem fra gangsterne. Hun klarer å overbevise Jack om at hun rømte fra Vince fordi hun var redd for at han ville drepe henne.

De kommer til en innsjø; der tar de inn på et motell, og går til sengs sammen. Jack foreslår at de skal begynne et nytt liv sammen i Maine, og det går Fay med på. Neste morgen hører de på radioen at de er etterlyst av politiet for drapet på gangsteren, og at han tilhørte en av de mektigste gangsterfamiliene i området. Fay foreslår at de skal fingere sine egne dødsfall for å slippe unna både politiet og gangsterne.

Jack ringer samarbeidspartneren Alan for å si farvel, og underveis i samtalen avslører han uforvarende hvor han og Fay befinner seg. Så tar Jack med seg Fay på båttur; ute på innsjøen forklarer han henne hva som er planen hans: de skal dra ut med båten igjen, sprenge båten for å få det til å se ut som de døde i en ulykke, og deretter svømme til land og hente pengene de har gjemt unna på et sikkert sted. Så skal de flykte til Maine. Mens dette foregår, har Vince kidnappet Alan i Reno. Ved hjelp av tortur får han presset ut av Alan hvor han kan finne Jack og Fay – deretter tar han livet av Alan.

Jack drar for å kjøpe forsyninger ved grensen Arizona mellom Mexico. Han begraver pengene, skaffer forsyninger og returnerer til motellet hvor han finner Fay bundet av Vince. Han krever å få vite hvor pengene er.

Rolleliste 
 Val Kilmer som Jack Andrews
 Joanne Whalley-Kilmer som Fay Forrester
 Michael Madsen som Vince Miller
 Jon Gries som Alan Swayzie
 Pat Mulligan som Sammy
 Michael Sharrett som Tim.
 Michael Greene som Hendrix

Referanser

Eksterne lenker 
 
 Film-trailer, Youtube.com

Thrillerfilmer fra USA
Filmer fra 1989
Engelskspråklige filmer